Fl-20 ta' Diċembru 2016, il-Kumitat tar-Rappreżentati Permanenti (Coreper) ikkonferma, f'isem il-Kunsill, il-ftehim milħuq mal-Parlament Ewropew dwar il-proposta għal direttiva dwar il-kontroll tal-akkwist u l-pussess ta' armi li tirrevedi u tikkompleta d-direttiva 91/477/KEE eżistenti. "Il-liġijiet attwali Ewropej dwar l-armi tan-nar ilhom fis-seħħ mill-1991 u wara s-sensiela ta' attakki terroristiċi fl-Ewropa, il-ħtieġa li jiġu indirizzati n-nuqqasijiet fil-leġislatura eżistenti saret dejjem aktar urġenti," qal Robert Kaliňák, Ministru għall-Intern tas-Slovakkja u President tal-Kunsill. "Dan il-ftehim jipprevedi kontrolli aktar stretti li ser jgħinu biex jipprevjenu l-akkwist ta' armi tan-nar minn organizzazzjonijiet terroristiċi u kriminali." Robert Kaliňák, Ministru għall-Intern tas-Slovakkja u President tal-Kunsill L-emendi li jindirizzaw ir-riskji għas-sikurezza u s-sigurtà pubbliċi jiffukaw fuq: Traċċabbiltà msaħħa ta' armi tan-nar Ir-reviżjoni ssaħħaħ ir-regoli dwar l-immarkar ta' armi tan-nar, billi tipprevedi, fost l-oħrajn, obbligu ġdid li l-komponenti essenzjali kollha tagħhom jiġu mmarkati wkoll. Din l-armonizzazzjoni tar-regoli għall-immarkar ta' armi tan-nar u l-istabbiliment ta' rikonoxximent reċiproku tal-marki fost l-istati membri ser ittejjeb it-traċċabbiltà tal-armi tan-nar li jintużaw f'attivitajiet kriminali, inkluż dawk li ġew magħmula minn komponenti akkwistati separatament. Min-naħa tagħha, din l-informazzjoni għandha tkun irreġistrata wkoll fis-sistemi nazzjonali tal-arkivjar tad-data. Sabiex dan iseħħ, l-istati membri issa ser ikollhom jiżguraw li n-negozjanti u l-intermedjarji jirreġistraw kwalunkwe transazzjoni ta' armi tan-nar permezz ta' mezzi elettroniċi u mingħajr ebda dewmien żejjed. Miżuri dwar id-diżattivazzjoni u r-riattivazzjoni jew il-konverżjoni ta' armi tan-nar Ir-regoli dwar id-diżattivazzjoni tal-armi tan-nar ġew imsaħħa, speċjalment permezz tal-provvediment tal-klassifikazzjoni ta' armi tan-nar diżattivati skont l-hekk imsejħa kategorija C, jiġifieri, armi tan-nar soġġetti għal dikjarazzjoni. Sal-lum, l-armi tan-nar diżattivati ma kinux soġġetti għar-rekwiżiti stabbiliti mid-direttiva. Barra minn hekk, ir-reviżjoni tinkludi kategorija ġdida ta' armi akustiċi u tas-salut. Dawn huma armi attivi li ġew konvertiti għal armi li jisparaw in bjank, pereżempju għall-użu f'teatri jew t-televiżjoni. Sal-lum dawn l-armi ma kinux inklużi fil-kamp ta' applikazzjoni tad-direttiva, u b'hekk kienu ta' riskju serju għas-sigurtà: fin-nuqqas ta' dispożizzjonijiet nazzjonali aktar stretti, tali armi tan-nar setgħu jinxtraw b'mod ħieles. Peress li r-rikonverżjoni tagħhom għal armi attivi kienet ta' spiss possibbli bi ftit sforz, dan kien ta' riskju. Pereżempju, tali armi ntużaw fl-attakki terroristiċi ta' Pariġi. Il-formulazzjoni l-ġdida tad-direttiva tiżgura li dawn l-armi jibqgħu reġistrati taħt l-istess kategorija bħall-arma tan-nar li minnha ġew ikkonvertiti. Projbizzjoni tal-użu ċivili tal-armi tan-nar l-aktar perikolużi Minbarra t-tisħiħ tar-regoli għall-akkwist tagħhom, xi armi tan-nar semiawtomatiċi perikolużi issa ġew miżjuda fil-kategorija A u b'hekk ġew projbiti milli jintużaw miċ-ċivili. Dawn huwa l-każ ta' armi tan-nar semiawtomatiċi qosra b'apparat tal-ikkargar li jiflaħ aktar minn 20 tir u armi tan-nar semiawtomatiċi twal b'apparat tal-ikkargar li jiflaħ aktar minn 10 tiri. Bl-istess mod, armi tan-nar twal li jistgħu jinħbew faċilment, pereżempju permezz ta' ċipp li jintewa jew li jingħalaq, ser jiġu pprojbiti wkoll. Regoli aktar stretti għall-akkwist u l-pussess tal-armi tan-nar l-aktar perikolużi L-armi tan-nar l-aktar perikolużi tal-kategorija A jistgħu biss jiġu akkwistati u jkunu fil-pussess ta' xi ħadd abbażi ta' eżenzjoni mogħtija mill-istat membru rilevanti. Ir-regoli għall-għoti ta' tali eżenzjonijiet issa ġew imsaħħa b'mod sinifikanti. Raġunijiet possibbli, bħad-difiża nazzjonali jew il-protezzjoni ta' infrastrutturi kritiċi, issa huma stabbiliti f'lista limitattiva u l-eżenzjoni tista' tingħata biss fejn dan ma jkunx kuntrarju għas-sigurtà pubblika jew l-ordni pubbliku. Meta arma tan-nar tal-kategorija A tkun meħtieġa għad-dixxiplina tal-isport tal-isparar, hija tkun tista' biss tiġi akkwistata skont regoli stretti li fost l-oħrajn huma relatati ma' prattika attestata rikonoxxuta minn federazzjoni uffiċjali tal-isport tal-isparar. Fl-istess ħin, id-dispożizzjoni tal-artikolu 7 para 4a tagħti l-possibbiltà li jiġu kkonfermati awtorizzazzjonijiet għal armi tan-nar semiawtomatiċi (punt ġdid 6, 7 jew 8 tal-kategorija A) akkwistati u reġistrati legalment qabel ma tidħol fis-seħħ din id-direttiva. Titjib tal-iskambju ta' informazzjoni rilevanti bejn l-istati membri Ġiet miżjuda dispożizzjoni ġdida, li skontha l-Kummissjoni għandha tipprevedi att delegat li jistabbilixxi sistema komuni għall-istati membri għall-iskambju sistematiku ta' informazzjoni permezz ta' mezzi elettroniċi li jsaħħaħ is-sistema ta' ġbir ta' data u li jeżamina l-interoperabbiltà bejn is-sistemi ta' informazzjoni maħluqa fil-livell nazzjonali. Din l-informazzjoni ser tikkonċerna l-awtorizzazzjonijiet mogħtija għat-trasferiment ta' armi tan-nar lil stat membru ieħor u informazzjoni fir-rigward ta' rifjuti biex jingħataw awtorizzazzjonijiet għall-akkwist u l-pussess ta' armi tan-nar. Id-direttiva tistabbilixxi regoli minimi u ma tipprevjenix lill-istati membri milli jadottaw u japplikaw regoli aktar stretti. Il-passi li jmiss Issa li l-ftehim ġie kkonfermat mill-Kumitat tar-Rappreżentanti Permanenti, f'isem il-Kunsill, id-direttiva ser tiġi ppreżentata lill-Parlament Ewropew għal vot fl-ewwel qari, u lill-Kunsill għall-adozzjoni. Il-Kunsill ser jinforma lill-Parlament b'mod formali permezz tal-ittra tas-soltu, bil-ħsieb li jintlaħaq ftehim fl-ewwel qari. Kuntest Id-Direttiva tal-Kunsill 91/477/KEE dwar il-kontroll tal-akkwist u l-pussess ta' armi kienet oriġinarjament imfassla bħala miżura intiża li tibbilanċja l-objettivi tas-suq intern u l-imperattivi tas-sigurtà rigward armi tan-nar "ċivili". Il-proposta emendatorja ġiet imressqa mill-Kummissjoni Ewropea fit-18 ta' Novembru 2015 fl-isfond ta' sensiela ta' atti terroristiċi li seħħew fl-Ewropa u li żvelaw nuqqasijiet fl-implimentazzjoni tad-direttiva. Ir-reviżjoni attwali tkompli fuq ir-reviżjoni tal-2008 kif ukoll tallinja l-leġislazzjoni tal-UE mad-dispożizzjonijiet dwar il-Protokoll tan-NU kontra l-Manifattura u t-Traffikar Illeċiti ta' Armi tan-Nar.